Spørsmålet om hvor bybanetraseen skal gå gjennom sentrum har igjen blusset opp. Riksantikvaren sa nei til tunnelinnslag ved Kjøttbasaren.

Det er ikke flertall i bystyret for å bygge bybanen langs Bryggen, og fylkeskommunen vil mest sannsynlig protestere kraftig dersom bystyret forsøker å «tvinge» dem til å bygge bybanen inn i en tunnel i Peter Motzfeldts gate.

– SAKEN ER FOR BETENT

– Alle alternativene til Åsane innebærer en hel haug med trøbbel. Dessuten er selve saken blitt så betent at man ikke kommer noen vei. Det er lenge siden denne saken bare handlet om bybanen. Derfor tror jeg det må på plass en ny generasjon politikere som kan se på denne saken med nye øyne.

I likhet med flere andre politikere tror han derfor at journalist Geir Kvile har rett når han i en kommentar i torsdagsavisen skriver at Bybanen kommer til Fyllingsdalen først.

– Er ikke det en fallitterklæring?

– Det er mer en konstatering av at Bergen er Bergen og noen debatter her i byen har en tendens til å ta fullstendig av. Jeg tror det vil være klokt å legge Bybanen til Åsane til side og konsentrere seg om noe man kan bli enige om, sier han.

– Hvorfor er denne saken så betent?

– Før det første handler det om utviklingen av byens ikon, Bryggen. Det er også svært vanskelig for politikerne å finne en godt balansepunktet mellom å konservere og å modernisere.

VIL NOK FORHANDLE FREM EN UTSETTELSE

Kragh sier også at denne saken handler vel så mye om maktkamp der man så muligheten til å teste ut byrådslederen, og å sette noen i forlegenhet.

I løpet av 2015 vil Bergen få avklart at de ikke kan legge bybanen inn ved Kjøttbasaren, tror Kragh. Han tror de som skal styre vil forhandle frem en utsettelse av bybanen til Åsane.

–Jeg tror på et kompromiss der de legger Åsane-debatten til side og satser på videre regulering mot Fyllingsdalen.

REAGERER KRAFTIG

Geir Dale (Ap) mener Arent Kragh uttrykker mistillit til egen byrådsleder når han går ut og sier at bybanen til Åsane bør legges til side.

Den erfarne bystyrepolitikeren i Ap reagerer kraftig på Kraghs uttalelser.

– Kragh har nettopp jobbet frem Martin Smith-Sivertsen som ny byrådsleder. Smith-Sivertsen har sagt at byrådet vil gå videre med Kjøttbasar-traseen og at de vil snart gjøre vedtak om å starte utredningen. Det virker ikke som Kragh har tiltro til byrådslederen når han vil legge Åsane-traseen til side og satse mot vest.

– Dersom rotet innad i det førende byrådspartiet nå fører til at Bybanen mot Åsane blir satt på vent, er det intet mindre en rystende, sier han.

– ÅSANE FØRST

Han mener man må forholde seg til bystyrets vedtak om at bybanen skal gå til Åsane først.

– Det er et reelt flertall i bystyret for å bygge bybanen inn i en tunnel i Peter Motzfeldts gate. Det var byrådets press mot egen gruppe som gjorde at dette forslaget falt, sier han.

Han mener det blir feil å påstå at fylkeskommunens protester mot en bybane i en tunnel i Peter Motzfeldts gate vil spolere dette alternativet.

– Det er kommunen som er planmyndighet og som vedtar hvor traseen skal gå, sier Dale.

Han sier at det ikke er «bare bare» å svitsje over til å regulere mot Fyllingsdalen.

–Det er ikke gjort over natten å regulere vestover. Det er mange uavklarte saker som ligger og venter. Blant annet på Mindemyren. Det er ikke avklart hva man skal gjøre med NSBs arealer. Man kan ikke avvikle dem uten et alternativ.

– Jeg reagerer også kraftig på at byrådet vil nå gå videre med Kjøttbasar-traseen, da man vet at dette ikke er et reelt alternativ, sier han.